喜吳沖卿重過許昌
作者：韓維
朝代：宋

paragraphs: 前君廣文直，共宿官舍冷。
携觴慰羈旅，鳴弦破愁靜。
竹陰月娟娟，樓角星炳炳。
是時冬夕長，諧笑得馳騁。
爾來還故棲，樂事成引領。
君方志遠擊，我固分幽屏。
趨舍既云異，會合安可幸。
不謂旬浹間，所得亦以併。
清笑煩滯闋，高談謬疑正。
琅琅別後篇，鏗若御笙磬。
索居久其職，此適固爲橫。
一感朋盍難，舉酒良自慶。